Mandag d. 9/1 var jeg med min mor i Elgiganten Nørrebro for at købe en bærbar computer. Hun havde besluttet sig for en Acer til 3899 kr., og ville også købe en supportaftale. En medarbejder gav os et tilbud på computeren, en 3-årig supportaftale samt den fulde Officepakke til i alt 5598 kr. Vi aftalte at komme igen, og købe computeren en af de følgende dage, og medarbejderen fortalte, at tilbuddet stadig ville gøre sig gældende. 
Da min mor to dage efter kom tilbage for at købe computeren, havde den medarbejder der gav os tilbuddet fri. Næste dag var han syg, og min mor henvendte sig til en anden medarbejder. Denne medarbejder påstod dog, at hun måtte have misforstået aftalen, og at Officepakken ikke var inkluderet i prisen på de 5598 kr. Min mor ringede mig op, og jeg snakkede med medarbejderen og bekræftede, at Officepakken var inkluderet i det tilbud vi havde fået, og at vi havde indgået en aftale om, at det stadig ville gøre sig gældende. Han mente, at ham vi havde snakket med hed Rasmus, og jeg spurgte om han måske var ny og havde taget fejl. Men jeg fik af vide, at det var en meget erfaren medarbejder, og at vi måtte have misforstået ham. Jeg vidste dog, at vi ikke havde misforstået ham, og jeg frarådede min mor at købe computeren før vi havde snakket med den medarbejder, som vi havde indgået aftalen med. 
Fredag d. 13/1 tog vi tilbage til Elgiganten for at rede trådene ud, og købe computer, supportaftale samt Officepakken til den aftalte pris. Vi henvendte os til den medarbejder, der havde givet os tilbuddet om mandagen, og han sagde nu at Officepakken ikke var med i tilbuddet alligevel, da han havde lavet en fejl. Vi blev selvfølgelig skuffede, men min mor ville gerne have computeren trods alt, da hun akut mangler en. Medarbejderen fra dagen før kom hen til os, og overtog salget, men hans eneste kommentar til fejlen omkring hvad der var inkluderet i tilbuddet var: "Nåh er det Per I har snakket med. Ja han er ny, haha. Troede det var Rasmus. Han er også lyshåret". Ingen undskyldning eller nogen beklagelse over fejlen, eller over at have beskyldt os for at vi måtte have misforstået situationen. Derimod garanterede de, at computeren ville være klar senere samme dag, og at min mor blot skulle betale ved kassen, og derefter afvente en sms, som hun ville modtage, når computeren var klar til afhentning. Timerne gik, og hun modtog ingen sms den fredag. Det gjorde hun heller ikke om lørdagen, men da vi selvfølgelig regnede med, at den var klar som lovet, så gik hun tilbage for at hente den lørdag d. 14/1. Desværre var computeren ikke klar, og hun fik nu af vide at den var lige på trapperne, og at hun fortsat skulle vente på sms'en. 
Tirsdag d. 17/1 var der stadig ikke kommet nogen sms om at computeren skulle være klar, og vi gik tilbage til Elgiganten for at snakke med den medarbejder, der havde solgt min mor computeren. Han forklarede, at der havde været problemer, men han lovede at den ville være klar i løbet af eftermiddagen, og at min mor ville modtage en sms indenfor et par timer. 
Nu er det onsdag aften d. 18/1, og der er stadig ikke kommet nogen sms. Vi har ikke lyst til at blive ved med at gå forgæves, og vi ved ikke rigtig hvordan vi skal forholde os til situationen, og de utroværdige umodne medarbejdere. Computeren blev betalt fredag d. 13/1, men den er åbenbart stadig ikke klar til afhentning, og min mor er lidt nervøs for om der måske er noget i vejen med computeren, siden vi ikke hører noget som aftalt.

Jeg er rigtig træt at den dårlige kommunikation og ligegyldighed overfor kunderne i Elgiganten, samt irriteret over hele tiden at skulle forholde mig til forkerte udmeldinger. Derudover synes jeg, at det er dårlig stil og service ikke at følge en aftale til døren. Den burde Elgiganten tage på sig. Jeg har altid købt elektronik samt hvidevarer i Elgiganten, men er simpelthen så skuffet over denne oplevelse, at jeg ikke vil handle der igen eller anbefale det til nogen!